Fagprøverapporten

Råd og vink om citater og noterPRIVATE 

Brug af citater og noter i fagprøverapporten er ikke altafgørende i fagprøverapporter, men her er den almindelige regler for, hvordan man bruger det i rapporter

Citater - hvad og hvorfor

Et citat er en i alle detaljer ordret gengivelse af skrift eller tale. Du kan ofte få brug for at citere i en opgave, fx som dokumentation, illustration eller for at underbygge en påstand.

Du skal dog passe på ikke at bruge for mange og for lange citater eller overlade til læseren at uddrage det væsentlige. Citer aldrig mere end højest nødvendigt, idet citater kun skal danne baggrund for dine egne tanker og fortolkninger.

Det skal altid fremgå klart, at der er tale om et citat. Det kan gøres på to måder:

1. At sætte anførselstegn omkring det citerede.

2. At rykke det citerede ind på siden og skrive med enkelt linieafstand og gerne med en mindre skrifttype.

Nedenfor er der nogle råd og vink om, hvordan du kan sætte citater ind i opgaven. Det skal nævnes, at citater ikke tæller med i opgavens samlede sidetal, hvis der er krav om, at du kun må skrive et vist antal sider.

Citater - hvordan og hvorledes

Hvis du anvender længere citater i din opgave kan du med fordel gøre det på følgende måde:

”Der skal iværksættes undersøgelser, der kan belyse, i hvilket omfang etablering af våde enge, skovrejsning, braklægning, reduktion i gødningsforbruget yderligere spildevandsrensning etc. vil kunne nedbringe næringssaltbelastningen af Mariager Fjord, så risikoen for en bundvending som i 1997 vedvarende formindskes.” (Mariager Fjord. Udvikling og status 1997: ss. 3ff).

Her er funktionen indryk anvendt. Samtidig er teksten skrevet med en mindre skrifttype, og det er helt lovligt. I parentesen er der oplyst, hvilken bog du har citatet fra. Du kan i stedet vælge at sætte disse oplysninger ind i en note (se nedenfor).

Lange cita​ter kan også skrives på denne måde:

”…at der skal iværksættes undersøgelser, der kan belyse, i hvilket omfang etablering af våde enge, skovrejsning, braklægning, reduktion i gødningsforbruget yderligere spildevandsrensning etc. vil kunne nedbringe næringssaltbelastningen…så risikoen for en bundvending som i 1997 vedvarende formindskes...” (Mariager Fjord. Udvikling og status 1997: ss. 3ff).

Her er indryk til begge sider anvendt. De små prikker viser, at du har klippet noget væk i teksten. De skal altid med, hvis du har taget noget ud af citatet.

Hvis citatet fylder mindre end en linie, kan det anbefales blot at "skrive citatet ind i brødteksten med citationstegn omkring, som jeg har gjort her" (Børge Johnsen: s. 45). Ved alle citater skal der natur​lig​vis være nøjagtige oplysninger om, hvor citatet er hentet helt præcist. Dem der bedømmer din opgave skal jo kunne vurdere, om du misforstår eller fejlfortolker det du citerer.

Noter - hvad og hvorfor

Når du skal lave en skriftlig rapport, vil du tit komme ud for at skulle henvise til en passage, referere et afsnit, bruge en tabel eller nogle illustrationer fra en bog eller andet materiale, som du har læst eller arbejdet med.

I opgaven skal du oplyse, hvor du har dine oplysninger fra. Den mest almindelige måde at gøre dette på er at indsætte en note i teksten (se nedenfor).

Hvis det er en bog, du har brugt, skal der være oplysninger om forfatter, titel, udgivelsessted og udgivelsesår. Samtidig skal du også oplyse, hvor i bogen det står helt præcist, så læseren af opgaven har mulighed for at kontrollere oplysningerne. Sidehenvisningerne kan oplyses på følgende måder:

· Hvis det du bruger står på side 45, skrives det fx på følgende måde (Børge Johnsen: s. 45).

· Hvis det du bruger står på side 45 og 46, skrives det fx på følgende måde (Børge Johnsen: ss. 45f).

· Hvis det du bruger står på side 45, 46 og de følgende sider, skrives det fx på følgende måde (Børge Johnsen: ss. 45ff).

Hvis du bruger oplysninger fra Internettet i opgaven, skal du opgive Internetadressen, og hvor på hjemmesiden, du har oplysningerne fra. Samtidig vil det være en god ide, at lave en kvalitetsvurdering af hjemmesiden, fordi der er mange oplysninger på Internettet, som man skal være kritisk overfor.

I kvalitetsvurderingen kan du fx forsøge at finde oplysninger om, hvem der har lavet hjemmesiden (det er ikke uvæsentligt om det er en interesseorganisation eller et ministerium, der står bag oplysningerne). Hvis det er en person, der har lavet hjemmesiden, kan du fx søge oplysninger om personen på Internettet, og måske finde oplysninger om hvilke interesser personen varetager. Du kan altså bruge Internettet til at undersøge sig selv med.

Du kan også undersøge, om der er fejl og mangler i oplysningerne. Det er selvfølgelig ikke så heldigt, hvis der er fejl, mangler, misforståelser eller fejlfortolkninger i oplysningerne. Så er der al mulig grund til at være kritisk over for oplysninger.

Noter - hvordan og hvorledes

Du kan lave noter på to forskellige måder - enten som fodnoter eller slutnoter. Fod​noter kommer til at stå nederst på siden, mens slutnoter kommer til at stå på sidste side i dokumen​tet. Teksten i noterne må også gerne skrives med en mindre skrifttype.

Jeg kan varmt anbefale fodnoterne. Samtidig er det sådan, at hvis I senere tilføjer eller sletter noter, bliver numrene auto​matisk opda​teret. Smart - ikke! Det skal måske også nævnes, at opsætningen af noterne kan ændres.

